హీరో నుంచి ఎలక్ట్రికల్‌ రిక్షాలు
- రాజధానిలో ఆవిష్కరించిన సంస్థ
- ఒక్క ఛార్జింగ్‌తో 90 కిలోమీటర్లు
- ధర దాదాపు రూ.1.10 లక్షలు
                న్యూఢిల్లీ: 'రక్తంతో నడుపుతాము రిక్షాను.. మా రక్తమే.. మా రిక్షాకు పెట్రోలు' అన్న పాటతో స్ఫూర్తి పొందారో.. లేక శ్రమజీవిగా రిక్షావాలా పడే కష్టాన్ని చూడలేకపోయారో గాని.. ద్విచక్ర వాహనాల తయారీ సంస్థ హీరో ఎలక్ట్రికల్‌ గురువారం ఎలక్ట్రికల్‌ రిక్షా 'రాహీ'ని మార్కెట్లో ఆవిష్కరించింది. ఈ సందర్భంగా హీరో ఎలక్ట్రిక్‌ సంస్థ సీఈఓ సోహిందర్‌ గిల్‌ మాట్లాడుతూ పేదలకు, రోజువారీ ప్రయాణాలు చేసే వారికి ఉపశమనంగా ఉండేందుకు తాము 'రాహీ' ఎలక్ట్రికల్‌ రిక్షాను తీసుకువచ్చినట్లు తెలిపారు. కొత్త ఆవిష్కరణ తమకు ఎంతో ఆనందాన్ని ఇస్తోందని ఆయన వివరించారు. దీని ధరను సంస్థ రూ.1.10 లక్షలుగా నిర్ణయించింది (న్యూఢిల్లీలో ఆన్‌రోడ్‌ ధర). ఈ-రిక్షాలో ప్రయాణించే ప్రయాణికులకు 'ఈ' వాహనాన్ని నడిపే చోదకులకు చాలా సౌక్యంగా ఉండేలా హీరో సంస్థ కొత్త రిక్షాను రూపొందించింది. ఈ వాహనానికి ఆటోమోటివ్‌ రీసెర్చ్‌ ఆసోసియేషన్‌ ఆఫ్‌ ఇండియా (ఏఆర్‌ఏఐ) ధ్రువీకరణ లభించిందని సంస్థ తెలిపింది. ఈ రిక్షా 1000 వాట్ల మోటారుతో పని చేస్తుంది. దీనిని ఒక్కమారు ఛార్జింగ్‌ చేస్తే సుమారు 90 కిలో మీటర్ల వరకు పని చేస్తుంది. దీనితో పాటు రాత్రి పూట కూడా ప్రయాణం సాఫీగా సాగేలా ఎల్‌ఈడీ లైట్లను ఏర్పాటు చేశారు. రోడ్డు క్లియరెన్స్‌ కూడా బాగా ఉండేలా ఇందులో లైట్లను ఏర్పాట్లు చేసింది హీరో సంస్థ. మొబైల్‌ ఫోన్ల వాడకాన్ని గుర్తించిన సంస్థ ఇందులో యూఎస్‌బీ ఆధారిత ఛార్జర్‌ను కూడా ఏర్పాటు చేసింది. ప్రయాణికుల సౌఖర్యం కోసం మంచి బ్యాక్‌ సపోర్ట్‌తో పాటు రోడ్డు మీద దుమ్ముదూళి పడకుండా తెరలను వేసుకొనే సౌకర్యం కూడా ఇందులో ఉంది. దేశంలోని మొత్తం 120 డీలర్ల ద్వారా త్వరలోనే తాము వీటి ఆమ్మకాలను మొదలు పెట్టనున్నట్లు సంస్థ వెల్లడించింది. పశ్చిమ బెంగాల్‌, ఉత్తర్‌ ఫ్రదేశ్‌, డిల్లీ, గుజరాత్‌ తదితర రాష్ట్రాలలో ఈ రిక్షాల అమ్మకాలు ఎక్కువగా ఉండే అవకాశం ఉందని సంస్థ భావిస్తోంది. దీనికి తోడు దక్షిణ భారతంలో కూడా వీటి అమ్మకాలను పెంచేందుకు సంస్థ యోచిస్తోంది. 'రాహీ'ని అధునికీకరించేందుకు సంస్థ్థ మరింతగా కృషి చేస్తోంది.
మీ స్నేహితులకు రికమెండ్ చెయ్యండి